Diari Oficial de la Generalitat Valenciana


Sumari del DOGV 7813, del 24-06-2016 (2016/4821)

ACORD de 23 de juny de 2016, del Consell, pel qual s'inicien les actuacions per a pal·liar els danys produïts pels incendis forestals ocorreguts a la Comunitat Valenciana els dies 15, 16 i 17 de juny de 2016.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7813

Data del DOGV
:   24-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4821


Data del document
:   23-06-2016

Organisme emissor
:   Presidència de la Generalitat

Tipus de document
:   Acord

Anàlisi jurídica

ACORD de 23 de juny de 2016, del Consell, pel qual s'inicien les actuacions per a pal·liar els danys produïts pels incendis forestals ocorreguts a la Comunitat Valenciana els dies 15, 16 i 17 de juny de 2016. [2016/4821]  
El Consell, en la reunió del 23 de juny de 2016, va adoptar l'acord següent:  
  
Els dies 15, 16 i 17 de juny passats s'han produït a la Comunitat Valenciana quatre incendis forestals, que, en una situació de simultaneïtat, i atenent a les condicions meteorològiques especialment greus, amb forts vents, altes temperatures i humitats relatives molt baixes, han exigit un grandíssim esforç d'extinció, no sols per a minimitzar la superfície afectada, sinó també -i més important- per a defendre de manera activa vides humanes, habitatges i infraestructures.  
  
És necessari escometre immediatament les actuacions precises per a aconseguir la tornada a la normalitat, el més prompte possible, de totes les zones que s'han vist afectades, així com determinar les accions que siguen necessàries per a afavorir la regeneració dels espais forestals cremats en els municipis afectats.  
S'inicia, per tant, un procés, en el qual els municipis esmentats disposaran d'un termini per a presentar les seues estimacions de danys, i això a fi que, pels serveis tècnics de la Generalitat, siguen avaluats, s'estudien els procediments per a dur a terme les mesures escaients, es determinen els departaments competents, i s'estime l'import global aproximat que haja d'atendre's pressupostàriament amb càrrec al Fons de Contingència per a l'exercici 2016, aspectes aquests que hauran d'establir-se en un posterior pronunciament del Consell.  
  
Així mateix, per part dels serveis tècnics de la Generalitat també es farà una avaluació dels danys ambientals, així com de les mesures actives o preventives que és necessari dur a terme per a garantir-ne la regeneració.  
D'acord amb l'anterior, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, en la reunió de 23 de juny de 2016,  
  
  
ACORDA  
  
Primer  
D'acord amb el que disposa l'article 12 de la Llei 13/2010, de 23 de novembre, de la Generalitat, de Protecció Civil i Gestió d'Emergències, i de conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, el director general de l'Agència de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat més prompta possible de totes les zones que s'han vist afectades, així com per a proposar les actuacions que siguen necessàries per a afavorir la regeneració dels espais forestals cremats als quals es refereix aquest acord.  
  
  
Segon  
S'estableix un termini de trenta dies comptats des de l'endemà de la publicació d'aquest acord en el Diari Oficial de la Comunitat Valenciana, perquè els municipis afectats pels incendis forestals puguen presentar les seues estimacions de danys, tant d'infraestructures i béns públics, com dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels possibles danys a béns mobles i immobles de persones físiques o jurídiques que no estigueren coberts pel sistema d'assegurances.  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat.  
  
Tercer  
Els municipis afectats pels incendis forestals a què es refereix aquest acord són els següents:  
Benifairó de les Valls, Sagunt, Terrateig, Llocnou de Sant Jeroni, Carcaixent, Alzira, Xàtiva, Simat de la Valldigna, Bolbaite, Chella, Sellent, Anna, Cotes, Estubeny i Sumacàrcer.  
  
Quart  
Una vegada presentades les sol·licituds per part dels ajuntaments adés esmentats, els serveis tècnics de la Generalitat les avaluaran, es determinaran els departaments competents així com els procediments per a dur a terme les mesures que corresponguen, i s'elaborarà una estimació pressupostària amb càrrec al Fons de Contingència per a l'exercici 2016, per a la seua ulterior aprovació pel Consell.  
L'execució de les mesures que corresponguen podrà dur-se a terme a través del procediment d'inversió directa o mitjançant el procediment de subvenció. Les actuacions que es desenvolupen a través d'inversió directa podran executar-se mitjançant l'encàrrec a mitjans propis a què es refereixen els articles 4.1.n i 24.6 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre.  
  
Cinquè  
Aquest acord, que no té efectes econòmics concrets, ja que aquests s'acordaran pel Consell, després de la realització de les actuacions que s'indiquen en l'apartat quart, produirà efectes des de l'endemà de la publicació en el Diari Oficial de la Comunitat Valenciana.  
  
  
València, 23 de juny de 2016  
  
La consellera secretaria,  
MÓNICA OLTRA JARQUE